﻿ * * * POLITICI ALE UNOR INSTITUŢII FINANCIARE INTERNAŢIONALE CE AU DUS LA ADÂNCIREA SĂRĂCIEI NAŢIUNILOR MARIANA STANCIU Motto: The hidden hand of market will never work without a hidden fist. Thomas Friedman, What the World Needs Now, „New York Times”, March, 28, 1999. Numeroase măsuri de restructurare a economiei româneşti şi de iniţiere a unor proiecte legislative, lansate în ultimii 15 ani, au avut la bază nu atât o logică reformatoare larg articulată, cât justificarea punctuală a unor prevederi existente în acordurile încheiate de România cu Fondul Monetar Internaţional. În cele ce urmează, ne propunem demitizarea opiniei potrivit căreia aceste instituţii internaţionale ar acţiona în sensul sprijinirii dezvoltării socioeconomice a naţiunilor care le solicită ajutorul. Mai mult, vom dezvălui mecanismele prin care politicile acestor instituţii reuşesc să mărească gradul de dependenţă al ţărilor cu dificultăţi de dezvoltare, în raport cu naţiunile bogate, contribuind astfel la mărirea decalajelor economice dintre naţiuni şi la adâncirea sărăciei în ţările ce contractează împrumuturi cu aceste instituţii. Aplicarea unor principii ultraliberale în relaţiile economice internaţionale şi adâncirea sărăciei la nivel mondial În ultimele cinci, şase decenii, politicieni de notorietate internaţională (precum R. Reagan, M. Thatcher, G. Bush ş.a.) au susţinut, cu fermitate, că aplicarea unor principii neoliberale în viaţa economică şi, în special, în relaţiile de schimb internaţionale, ar stimula în cel mai ridicat grad creşterea generală a bunăstării sociale. Totuşi, realitatea economică mondială a ultimului secol a contrazis radical afirmaţiile lor, atestând că, dimpotrivă, caracterul ultraliberal al relaţiilor economice internaţionale a determinat, de fapt, adâncirea sărăciei pentru un număr tot mai mare de naţiuni. Cunoscând argumentele ce se pot aduce, în general, împotriva aplicării unor principii ultraliberale în economie – argumente vizând, în primul rând, afectarea sensibilă a intereselor economice ale categoriilor sociale sau naţiunilor cele mai defavorizate, în jocul pieţei libere, – unii analişti politici se străduiesc să acrediteze, totuşi, ideea că există diferenţe ireductibile între ideile politice şi practicile economice (neo)liberale (Elizabeth Martinez, Arnoldo Garcia, 1997). Mass-media CALITATEA VIEŢII, XVI, nr. 3–4, 2005, p. 387–402 388 MARIANA STANCIU 2 americană afirmă, frecvent, despre neoliberalismul politic american că acesta oferă cea mai adecvată strategie de prevenire a conflictelor sociale, fiind prezentat clasei muncitoare, ca şi păturilor sărace din America, drept o ideologie progresistă, comparativ cu conservatorismul sau cu ideologia Aripei Drepte. Iar când politicienii conservatori afirmă că detestă ideile liberale, toată lumea ştie că, de fapt, ei îi au în vedere, cel mult, pe unii politicieni liberali şi nu practicile economice liberale. În opinia noastră însă, nici un fel de politică nu poate avea o raţionalitate separată de efectele pe care ea le produce, în plan economic şi social. Orice teoretizare care încearcă să infirme acest adevăr constituie un efort steril, dacă nu cumva conţine o intenţie de comutare a atenţiei de la adevăratul fond al problemei. Joseph Stiglitz – specialistul numărul unu al Băncii Mondiale, din anul 1997 până în 2000, laureat al Premiului Nobel pentru economie – care a devenit un oponent redutabil al ideologiei impuse de Fondul Monetar Internaţional, în domeniul acordării unor împrumuturi pentru dezvoltare ţărilor din lumea a treia, ca şi al practicilor dominante în economia mondială actuală, subliniază că susţinerea globalizării economice, în condiţiile actuale (adică prin impunerea neoliberalismului în relaţiile de schimb internaţionale) va duce la exacerbarea riscurilor sociopolitice şi ecologice deja existente, adâncind sărăcia naţiunilor sărace şi generând noi focare de violenţă şi conflict armat (A. Shah, 2005). Promotorii cei mai fervenţi ai neoliberalismului – care nu sunt alţii decât reprezentanţii ţărilor ce deţin, deja, cea mai mare parte a avuţiei mondiale – nu se sfiesc să recomande, şi chiar să impună ţărilor sărace şi celor cu dezvoltare medie, adoptarea unui regim neoliberal, în domeniul politicilor vamale, sub motivul că politicile protecţioniste ar constitui bariere în calea progresului general. Când doctrina neoliberală este recomandată ţărilor din lumea a doua sau a treia, se specifică faptul că aceasta încurajează iniţiativele economice, libera circulaţie a persoanelor, bunurilor, serviciilor, investiţiilor şi altor resursele economice, în scopul maximizării profiturilor, dar se trece sub tăcere faptul că politicile economice protecţioniste au, în anumite etape de dezvoltare, un rol capital în creşterea economică. În esenţă, adepţii neoliberalismului economic susţin că: – acesta promovează creşterea economică, fiind calea cea mai rapidă de progres a umanităţii; – dezvoltarea pieţelor libere, fără interferenţe guvernamentale, va genera cea mai eficientă alocare a resurselor economice; – privatizarea va duce la înlăturarea ineficienţei sectorului public; – atribuţiile guvernelor trebuie să vizeze, în primul rând, garantarea statului de drept, a drepturilor de proprietate şi de liberă contractare economică; – de avantajele globalizării, prin intermediul neoliberalismului economic, pot beneficia toţi oamenii (R. Robbins, 1999). Dincolo de propaganda neoliberală, realitatea economică atestă însă că un comerţ internaţional liber este departe de a fi şi echitabil, atunci când condiţiile de 3 POLITICI ALE UNOR INSTITUŢII FINANCIARE 389 start şi de participare ale naţiunilor la jocul pieţei mondiale nu sunt echivalente. Unii politicieni, şi chiar analişti economici occidentali, sunt tentaţi să afirme şi să demonstreze, apelând la diverse logici simpliste, că nimeni nu poate fi făcut răspunzător, în prezent, pentru situaţia existentă. Dar experienţa multor ţări care se zbat în sărăcie de mai multe secole, în pofida, sau poate tocmai datorită „relaţiilor comerciale de tip liberal”, pe care le-au angajat cu statele dezvoltate, ca şi aceea a unor ţări care, deşi nu sunt dintre cele mai sărace, întâmpină mari dificultăţi economice, în esenţă, din motive similare, vorbesc de la sine. Realitatea istorică a relaţiilor de schimb internaţional din ultimele două secole atestă că, de fapt, atunci când miza constă în dobândirea unor materii prime sau materiale ieftine aparţinând unor state mai puţin dezvoltate, indiferent de ideologia invocată în retorica politică, cei hotărâţi să se îmbogăţească repede şi uşor, fie că este vorba despre companii, trusturi sau elitele economice ale unor state bogate, găsesc mijloacele necesare de a forţa, la limită, orice lege sau principiu doctrinar pentru a-şi împlini scopurile. Că lucrurile se desfăşoară astfel de multă vreme, se confirmă, între altele, şi prin recunoaşterea implicită a responsabilităţii ţărilor dezvoltate faţă de situaţia socială a ţărilor aşa-numite „în curs de dezvoltare”, care a avut loc în anul 1992, la Rio de Janeiro. Înfiinţarea Comitetului ONU pentru Asistenţă şi Dezvoltare. Încălcarea angajamentelor asumate de acesta În anul 1992, în cadrul Summit-ului de la Rio de Janeiro, sub egida ONU, ţările dezvoltate – cei 22 membri ai OCDE – au constituit un aşa-numit Comitet pentru Asistenţă şi Dezvoltare, în cadrul căruia s-a adoptat hotărârea ca fiecare ţară din cadrul grupului respectiv să aloce 0,7% din PIB-un naţional, în vederea sprijinirii ieşirii din subdezvoltare a ţărilor mai sărace. Până în prezent, cele mai multe dintre ţările integrate în structura respectivă şi-au încălcat angajamentul asumat, contribuind doar cu sume cuprinse între 0,2–0,4% din PIB, ceea ce, per ansamblu, a însemnat cam cu 100 miliarde $ SUA/an mai puţin decât nivelul estimat iniţial. Nici după anul 2000 situaţia nu s-a schimbat prea mult, unele ţări, cum sunt Japonia, Italia sau Belgia, diminuându-şi chiar ponderea contribuţiei, şi aşa destul de mică. Sumele depuse de SUA, chiar dacă în expresie absolută au fost cele mai mari, în expresie relativă au fost cele mai mici, deşi SUA se pretinde a fi cea mai prosperă naţiune a lumii (tabelul nr. 1). După SUA, cel mai generos contribuitor, în cifre absolute, a fost Japonia, care totuşi, şi-a diminuat aportul după anul 2001, aproximativ cu 1,8%, în termeni reali, ca urmare a procesului de depreciere a yenului. Începând din anul 2003, sub pretextul intenţiei de a acorda mai multă atenţie creşterii economice a ţărilor mai sărace, ţările OCDE şi-au micşorat ajutoarele dirijate spre trebuinţele sociale ale acestora. În scurt timp, ţările vizate aveau să resimtă dramatic o asemenea schimbare de perspectivă, prin acutizarea situaţiilor de criză ce planau deja în sectorul ofertei de servicii sociale (educaţie, sănătate, asistenţă socială ş.a.). Din anul 1990 până în prezent, ajutoarele economice acordate ţărilor sărace s-a diminuat cu aproximativ 20%. 390 MARIANA STANCIU 4 Tabelul nr. 1 Asistenţa oficială pentru dezvoltare (AOD) acordată de statele dezvoltate celor mai puţin dezvoltate, între anii 2001–2004 AOD în USD (Mil.) AOD ca procente din PIB 2001 2002 2003 2004 2001 2002 2003 2004 Ţara 10,884 12,900 15,791 18,999 0,11 0,12 0,14 0,16 SUA 9,678 9,220 8,911 8,859 0,23 0,23 0,2 0,19 Japonia 4,293 5,182 7,337 8,475 0,34 0,36 0,41 0,42 Franţa 4,879 5,359 6,694 7,497 0,27 0,27 0,28 0,28 Germania 4,659 4,749 6,166 7,836 0,32 0,3 0,34 0,36 UK 3,155 3,377 4,059 4,235 0,82 0,82 0,81 0,74 Olanda 1,493 2,313 2,393 2,484 0,14 0,2 0,16 0,15 Italia 1,572 2,013 2,209 2,537 0,23 0,28 0,26 0,26 Canada 1,576 1,754 2,100 2,704 0,76 0,74 0,7 0,77 Suedia 1,346 1,746 2,043 2,200 0.83 0,91 0,92 0,87 Norvegia 1,748 1,608 2,030 2,547 0,3 0,25 0,25 0,26 Spania 866 1,061 1,887 1,452 0,37 0.42 0,61 0,41 Belgia 1,599 1,632 1,747 2,025 1,01 0,96 0,84 0,84 Danemarca 908 933 1,297 1,379 0,34 0,32 0,38 0,37 Elveţia 852 962 1,237 1,465 0,25 0,25 0,25 0,25 Australia 389 466 556 655 0,33 0,35 0,34 0,35 Finlanda 285 397 510 586 0,33 0,41 0,41 0,39 Irlanda 457 475 503 691 0,25 0,23 0,2 0,24 Austria 194 295 356 464 0,19 0,22 0,21 0,23 Grecia 267 282 298 1,028 0,25 0,24 0,21 0,63 Portugalia 142 143 189 241 0,8 0,78 0,8 0,85 Luxemburg 111 124 169 210 0,25 0,23 0,23 0,23 Noua Zeelandă Sursa: OECD web site (2005). În intervalul 2003–2004, a avut loc o creştere în termeni reali a cuantumului total al contribuţiilor, cu 4,5 %. Per ansamblu, s-au diminuat ajutoarele dirijate spre sectorul agricol al naţiunilor mai sărace, constatându-se şi o diminuare a ajutoarelor acordate pentru dezvoltarea pe termen lung, dar şi o creştere a ajutoarelor cu titlu umanitar, determinată de impactul social ridicat al unor calamităţi naturale, în diverse zone ale globului. Strategii de perpetuare a stării de dependenţă economică a ţărilor sărace, în raport cu cele bogate Una dintre cauzele majore de adâncire a sărăciei din ţările cu dificultăţi de dezvoltare a derivat din aceea că ţările bogate, care dictează politicile comerciale şi condiţiile de acordare a ajutorului economic, au în vedere, în mod tacit, aplicarea unor strategii de menţinere a ţărilor sărace în sfera de disponibilitate şi influenţă a ţărilor bogate cu care au avut relaţii tradiţionale. În multe situaţii, schemele de acordare a unor împrumuturi sau ajutoare pentru dezvoltare au puţine lucruri în comun cu intenţia autentică de stimulare a progresului economic din ţările mai sărace. De exemplu, SUA, ca şi UE, leagă acordarea ajutoarelor economice de angajarea ţărilor receptoare în lupta împotriva 5 POLITICI ALE UNOR INSTITUŢII FINANCIARE 391 terorismului internaţional, ceea ce, pe bună dreptate, naşte acuzaţii referitoare la compromiterea neutralităţii, imparţialităţii şi independenţei asistenţei umanitare. Alteori, ajutoarele în bani sunt condiţionate de achiziţionarea unor produse de la naţiunile donatoare, fapt ce poate părea lipsit de urmări negative donatorului, dar nu şi receptorului nevoit să achiziţioneze produse, de obicei mai scumpe decât cele de pe alte pieţe. Beneficiarul nu-şi poate exercita, deci, controlul total faţă de decizia de a cheltui, într-un fel sau altul, sumele primite ca ajutor. Inter Press Service estimează că acordarea unui ajutor economic legat (condiţionat) diminuează valoarea sa reală cu valori cuprinse între 25 şi 40%. Ştiind acest lucru, unele ţări, cum sunt Norvegia, Danemarca, Olanda sau UK au avut în vedere ca, în ultimii ani, cam 90% dintre ajutoarele pe care le-au acordat altor state să fie necondiţionate. Prin asemenea modalităţi, dar şi prin intermediul altor tipuri de tranzacţii comerciale sau al acordării unor ajutoare condiţionate, mai mulţi bani sunt transferaţi de la ţările sărace la cele bogate, decât de la cele bogate la cele sărace. Raportul de schimb este cam de unu la patru. Adică, în timp ce ţările sărace primesc de la cele bogate un ajutor în jur de 50–55 miliarde $/an, cele bogate primesc de la cele sărace, cam 200 miliarde $/an (Kofi Annan, 2003). Pentru ţările dezvoltate, acordarea unor ajutoare economice ţărilor mai sărace este, în primul rând, o problemă politică şi nu o dificultate economică. SUA, de exemplu, nu şi-a încălcat angajamentele asumate în cadrul ONU din motive economice, de vreme ce, în ultimii ani, şi-a putut permite mărirea cheltuielilor militare cam cu 100 miliarde de $/an. Nici UE nu se confruntă cu reale dificultăţi economice, de vreme ce acordă subsidii sectorului agricol din ţările membre, în valoare de 35/40 miliarde $ SUA/an, deşi impune altor state să elimine subsidiile din toate ramurile economiei şi să-şi liberalizeze pieţele agricole interne, pentru competitorii străini. Cât despre SUA, aceasta acordă subsidii fermierilor săi în valoare de 190 miliarde $/an, deşi pe plan extern promovează o ideologie ultraliberală în domeniul liberalizării pieţelor agricole. Crize sociale şi conflagraţii internaţionale repetate, ca efect direct al aplicării unor relaţii de schimb economic (neo)liberale. Raţiunile înfiinţării Fondului Monetar Internaţional, ca şi a Băncii Mondiale În ultimele cinci, şase decenii, multe naţiuni au făcut eforturi disperate de a ieşi din cercul vicios al sărăciei. În numeroase cazuri, eforturile respective au luat expresia contractării unor împrumuturi pentru dezvoltare cu unele instituţii financiare internaţionale. Ţările respective au mizat, astfel, pe buna credinţă şi pe misiunea instituţiilor respective de a promova, în primul rând, dezvoltarea economică a ţărilor solicitante. O asemenea convingere izvora, în principal, din cunoaşterea raţiunilor înfiinţării instituţiilor respective. Iată câteva informaţii relevante privind emergenţa acestor raţiuni. O retrospectivă istorică sumară arată că totul a început o dată cu afirmarea primelor iniţiative economice ale sistemului colonialist/mercantilist. Adam Smith, prin lucrarea Avuţia naţiunilor (1776), a dezvăluit spolierea economică imensă 392 MARIANA STANCIU 6 practicată de puterile imperiale, pe seama ţărilor de la periferia imperiului. Când injustiţia grosieră a politicilor mercantiliste a fost demascată, sistemul colonial a început să-şi mai restrângă aria, vechea retorică fiind înlocuită însă cu cea a liberalizării comerţului dintre naţiuni (A. Shah, 2005). Dar cât de echitabil poate fi un comerţ „liber” între naţiuni care, vreme de decenii, sau poate, chiar, secole au angajat relaţii de schimb profund inechitabile, ce au dus la îmbogăţirea unora, pe seama sărăcirii sau menţinerii în sărăcie a celorlalte?! Naţiunile care, la începutul secolului al XX-lea, promovau ideologia (ultra)liberală în comerţul internaţional, deţineau deja o bază economică fermă, realizată prin megaprofiturile obţinute din exploatarea ţărilor exportatoare de materii prime din Africa, Asia şi chiar Europa de est. Dominaţia, timp de peste un secol, a ideologiei liberale, în sfera politicilor naţionale din spaţiul euro-atlantic, dar mai ales, în aceea a politicilor comerciale internaţionale, a constituit, de fapt, cauza majoră a crizei economice din anii ’30. De altfel, viciul de fond al opţiunii pentru aplicarea ideologiei liberale în politicile comerciale internaţionale a fost semnalat, întâi, prin depresia economică din anii 1873–1895, când s-a manifestat prima criză de mari proporţii a afacerilor capitaliste mondiale. După criza din ’29–’33, John Maynard Keynes a publicat modelul de dezvoltare ce-i poartă numele, potrivit căruia guvernele statelor capitaliste erau chemate să reglementeze mai consistent viaţa publică şi chiar viaţa economică, spre a asigura o dezvoltare mai echitabilă în interiorul naţiunilor, dar şi la nivel mondial. După al doilea război mondial, modelul keynesian a stat la baza structurării a ceea ce astăzi înţelegem prin sistemul economic mondial centrat pe economia occidentală. După război, planul Marshall a sprijinit masiv reconstrucţia Occidentului, acordând importanţă aproape egală investiţiilor în economie, educaţie şi sănătatea publică, aşa cum, de altfel, s-a procedat şi în SUA, sub administraţia Roosevelt (perioada New Deal-ului). În contextul respectiv, în anul 1944, au luat fiinţă şi instituţiile de la Bretton Woods – Banca Mondială (BM) – denumită, iniţial, Banca pentru Reconstrucţie şi Dezvoltare – şi Fondul Monetar Internaţional (FMI) – proiectarea acestora pornind de la ideile lui Keynes, ce recomandau reglementarea fluxurilor de capital la nivel internaţional, în vederea prevenirii izbucnirii unor noi conflicte armate la nivel mondial, din cauza lipsei de resurse economice pentru dezvoltare, ori din cauza unor probleme legate de serviciul datoriei externe. Se recunoştea astfel, că, de fapt, cele două războaie mondiale au avut ca miză dobândirea unor avantaje în gestionarea resurselor economice şi a pieţelor internaţionale, de către marile puteri economice ale timpului, în frunte cu Germania. Cu toate acestea, la înfiinţare, FMI şi BM nu aveau, nicidecum, în vedere influenţarea, în vreun fel, a politicilor economice ale guvernelor ce aveau să 7 POLITICI ALE UNOR INSTITUŢII FINANCIARE 393 solicite împrumuturi. Ideile ce au stat la baza fondării acestor instituţii nu au avut nimic în comun cu practicile de dirijism economic dur practicate, vreme de peste o jumătate de secol, de aceste instituţii, faţă de statele ce au solicitat ajutor. În perioada de început a activităţii FMI şi BM, ideologiile dominante în ţările occidentale erau creştin-democraţia, social-democraţia şi alte tipuri de ideologii de centru-dreapta sau centru-stânga. În epoca respectivă, asumarea unei ideologii neoliberale devenise de neconceput, deoarece ideologia liberală dusese deja lumea, de mai multe ori, în pragul falimentului economic şi al conflictului politic armat. Ori, la momentul respectiv, nimeni nu mai dorea să repete asemenea experienţe. Idei potrivit cărora piaţa ar trebui lăsată să funcţioneze sută la sută liber, iar statul ar trebui să-şi reducă voluntar şi drastic rolul în economie, dând mână liberă corporaţiilor, eventual suprimând iniţiativele sindicale, ca şi ideea că ar trebui să se acorde cetăţenilor, mai curând, mai puţină decât mai multă protecţie socială – erau cu totul străine timpurilor respective (George Susan, 1999). Dar pe măsură ce marile corporaţii şi marile state, ce contribuiau masiv la susţinerea financiară a instituţiilor respective, şi-au văzut profiturile diminuate, ca urmare a adoptării unor ideologii politice mai de centru, neoliberalismul economic a fost repus în discuţie şi aplicat nu numai între graniţele anumitor state care, de bine de rău, rezolvaseră, în mare parte, problemele sărăciei extreme, ci şi la nivelul politicilor internaţionale, adică în relaţiile dintre ţările bogate şi cele sărace. Debutul unei asemenea epoci a avut loc în Chicago, odată cu publicarea operelor lui Friedrich von Hayek şi Milton Friedman. În fapt, neoliberalismul promovat de aceştia, ca şi cel actual, promovat prin politicile BM sau FMI apelează, în esenţă, la aceleaşi argumente teoretice şi la aceleaşi raţiuni economice ca pe vremea lui Adam Smith, cu deosebirea că argumentele actuale sunt, poate, uşor cosmetizate, printr-o retorică ceva mai prietenoasă (A. Shah, Global Issues, 2005). Consensul Washington şi politicile de reajustări structurale impuse, în prezent, ţărilor cu dificultăţi de dezvoltare economică Expresia cea mai sintetică a doctrinei neoliberale, ce guvernează, în prezent, spaţiul relaţiilor economice internaţionale, este cuprinsă în aşa-numitul Consens Washington, care reprezintă o înţelegere între conducerea SUA şi câteva instituţii financiare internaţionale, în vederea dominării economice a lumii. Această înţelegere urmăreşte să impună ţărilor vulnerabile economic un program de reajustări structurale, bazate pe următoarele principii: liberalizarea comerţului şi a finanţelor internaţionale, prin eliminarea oricăror măsuri protecţioniste, susţinerea liberalizării pieţelor, prin suspendarea oricărui control exercitat de guvernele autohtone asupra preţurilor şi tarifelor, atingerea macrostabilităţii economice, prin diminuarea inflaţiei şi privatizare. Deciziile adoptate de promotorii acestui curent de gândire au un impact deosebit asupra ordinii economice şi sociale globale, cu efecte devastatoare pentru ţările cu venituri mici şi medii. Analiştii sociopolitici cei mai radicali nu ezită să numească această concentrare de putere drept guvernul mondial de facto, ce ar corespunde noii vârste 394 MARIANA STANCIU 8 (etape) imperialiste a ţărilor, cu vechi, dar bine disimulate reflexe coloniale (N. Chomsky, 1999). Principalii arhitecţi ai deciziilor adoptate în cadrul Consiliului Washington sunt stăpânii marilor corporaţii şi liderii instituţiilor deja menţionale, alături de care participă, adesea, şi conducerea Organizaţiei Mondiale a Comerţului (fosta organizaţie GATT – Acordul General asupra Tarifelor şi Comerţului), precum şi NAFTA (Acordul Comercial Liber Nord-American). În prezent, aceste instituţii reprezintă principalul centru de decizie, privind atât dinamica şi structurile economiei mondiale cât şi ideile dominante ce trebuie să ocupe şi, respectiv, dirijeze, gândirea şi opinia publică mondială. Apariţia unor asemenea concentrări ale puterii politice şi economice mondiale nu constituie un fenomen nou în lumea noastră. În trecut, reprezentanţii unor asemenea structuri au fost autorii nefastelor experimente politico-economice, aplicate pe zone mai largi sau mai restrânse ale planetei. Nevoia de a observa consecinţele efectuării unor diferite experimente politico- economice la nivel macrosocial a justificat, în opinia cinicelor personaje ce le-au proiectat şi dirijat din umbră, suferinţa imensă a mai multe generaţii din ţări ale Americii Latine, Europei centrale şi de est sau Asiei. Între concluziile remarcabile ce au decurs din respectivele experimente se află şi aceea că, întotdeauna, cei care le-au proiectat şi pus în aplicare au avut de câştigat de pe urma lor, în timp ce populaţiile-cobai, în toate cazurile, au avut de suferit. Un mare experiment de acest tip a fost cel aplicat în India, prin ocupaţia engleză, în urmă cu 200 de ani. După 40 de ani de ocupaţie, Anglia s-a retras din India, sub presiunea extraordinară şi fără precedent a revoluţiei non-violente declanşate de Indira Ghandi. În urmă a rămas o Indie istovită, care parcă şi-a pierdut orice reflex de a mai ieşi din sărăcie. Cu toate acestea, experimentul respectiv nu a fost niciodată considerat un eşec, deoarece au existat şi persoane, instituţii sau grupări sociale care au avut de câştigat de pe urma lui, atât în India, cât, mai ales, în Anglia. Un alt experiment a fost cel din Brazilia, unde începând din anul 1945, SUA a iniţiat un aşa numit program de dezvoltare industrială. În contextul respectiv, până în anul 1988, profiturile investitorilor străini s-au triplat, în timp ce salariile muncitorilor, care deja erau la cel mai scăzut nivel din lume, au mai scăzut cu 20%. Despre anul 1989 se afirmă că a constituit „anul de aur” pentru economia latino- americană, fără a se specifica însă foarte puţinii beneficiari de facto ai conjuncturii respective. Exploatând, în condiţii inumane, forţa de muncă din ţara respectivă, SUA a facilitat, astfel, îmbogăţirea peste orice închipuire a câtorva personaje, în timp ce două treimi din populaţia Braziliei trăieşte şi în prezent în condiţii de subnutriţie severă. Un experiment similar a avut loc şi în Mexic (Chomsky N., 1999). Cât despre experimentul socialist impus ţărilor central şi est europene, ce să mai spunem, acesta constituie un fapt larg cunoscut, atât în ceea ce priveşte efectele lui economice cât şi cele sociale. Mai nou, se pare că în aceeaşi logică a experimentului se înscrie şi revenirea la economia de piaţă a acestor ţări, în condiţiile în care instituţiile Consensului Washington dirijează cu mână forte 9 POLITICI ALE UNOR INSTITUŢII FINANCIARE 395 principalele evoluţii socioeconomice din spaţiul respectiv, prin acordarea unor împrumuturi dur condiţionate. Însă, Europa de est s-a săturat de realităţile falimentului socialist şi a optat pentru noul tip de dirijism, prin care i se impun restructurări economice dintre cele mai bizare, care în România, ca de altfel şi în alte ţări est europene, au reuşit să adâncească sărăcia egalitară moştenită din epoca socialistă. În fond, de-a lungul ultimului secol, singurele zone din lume unde s-a produs o dezvoltare economică reală, liberă şi durabilă au fost Europa de vest, SUA şi Japonia. Aceste zone nu au cunoscut niciodată şi sub nici o formă jugul cuceririlor coloniale, sau impunerea voinţei economice a altor ţări. Aceste zone însă, direct sau mediat, au contribuit, în diverse etape şi sub diverse forme, la parazitarea social-politică şi economică a altor zone ale lumii. Statele respective însă întotdeauna au reuşit să se dezvolte, încălcând, cu bună ştiinţă, regulile jocului propovăduit altora, dar exceptat când au fost la mijloc propriile interese. Această afirmaţie este valabilă pentru toate ţările dezvoltate cuprinse, geografic, între Anglia şi actualele ţări cu creştere economică din Asia de Est, inclusiv SUA, în primul rând, în ceea ce priveşte protecţionismul economic. De altfel, SUA este iniţiatorul şi liderul politicilor protecţioniste pe plan mondial, dar şi al impunerii liberalismului economic pe plan internaţional (politicile de monopol nu au fost iniţiate în ţările subdezvoltate), al neamestecului guvernelor în economie (deşi guvernul SUA, ca şi cele din ţările Europei de vest, sunt vestite pentru controlul sever, dar disimulat, aplicat în toate domeniile economiei, prin intermediul reglementărilor fiscale, al subvenţionării diverselor sectoare, prin acordarea unor facilităţi privind regimul de proprietate ş.a.). Expresii concrete ale impactului aplicării (neo)liberalismului în relaţiile economice internaţionale, asupra fenomenului sărăciei • O analiză pe termen lung asupra trendului distanţei dintre cele mai bogate şi cele mai sărace naţiuni arată că aceasta era de 3/1, în anul 1820, 11/1, în anul 1913, 35/1, în anul 1950, 44/1, în anul 1973 şi de 72/1, în anul 1992 (UNDP, 1999). • În anul 1960, 20% dintre cei mai bogaţi oameni ai lumii au realizat venituri de 30 de ori mai mari decât 20% dintre cei mai săraci; în anul 1997, decalajul respectiv era de 74 de ori mai mare (UNDP, 1999). • Cu cât o ţară este mai săracă, creşte probabilitatea ca datoriile sale externe să fie plătite de membri ai populaţiilor autohtone, care nu au beneficiat în nici un fel de pe seama împrumuturilor contractate (New Internationalist, 1999). • 20% din populaţia lumii (aflată în ţările bogate) beneficiază de produsele provenind din 82% din comerţul (exportul) mondial şi de cele provenind din 68% din investiţiile străine directe, în timp ce, cei mai săraci 20% oameni ai lumii, beneficiază doar de 1% din toate acestea (UNDP, 1999). • PIB-ul aferent celor 48 de naţiuni cele mai sărace ale lumii (un sfert dintre naţiunile lumii) este mai mic decât avuţia totală a primilor trei oameni cei mai 396 MARIANA STANCIU 10 bogaţi ai lumii. În prezent, la nivel mondial, 5% dintre cei mai bogaţi dispun de un venit de 114 ori mai ridicat decât cel al celor mai săraci 5%, iar cei mai bogaţi 1% obţin venituri cât 57% dintre cei mai săraci (PNUD 2003, p. 282–284). • În cadrul naţiunilor cele mai bogate de pe pământ există cele mai mari decalaje între populaţia bogată şi cea săracă (Corporate Watch 1997); 51 dintre cei mai bogaţi 100 subiecţi de drept ai lumii sunt corporaţii (IPS, 1998). • Un miliard de copii trăiesc în sărăcie (adică unul din doi copii), la nivel mondial: 640 milioane nu beneficiază de un adăpost adecvat, 400 milioane nu au acces la o sursă de apă sigură, 270 milioane nu au acces la serviciile de sănătate, 10,6 milioane copii au murit în anul 2003, înainte de a atinge vârsta de 5 ani. • În prezent, 1,3 miliarde oameni trăiesc cu mai puţin de 1 $/zi (PPP), 3 miliarde – cu mai puţin de 2 $/zi, 1,3 miliarde nu au acces la apa potabilă, 3 miliarde nu au acces la servicii de sănătate minime, iar două miliarde nu beneficiază de facilităţile de consum oferite de energia electrică (Wolfenson J., 1998, PNUD, 2004); un miliard de oameni au intrat în secolul XXI analfabeţi (UNICEF,1999), în timp ce este nevoie de mai puţin de 1% din cheltuielile mondiale pe arme pe un an pentru a trimite fiecare copil al lumii la şcoală (New Internationalist, 1997). • În prezent, veniturile sunt repartizate în proporţii mult mai inegale, la nivelul tuturor ţărilor, decât în interiorul ţărilor cu cel mai ridicat grad de polarizare a veniturilor. • Valoarea coeficientului Gini (care indică gradul de polarizare a veniturilor) pentru nivelul global este 66, în timp ce la nivel naţional, cea mai ridicată valoare a acestuia a fost de 63 (Botswana, în anul 1993). Valori ridicate ale indicelui Gini (peste 60) sunt realizate într-o serie de state africane, precum Nicaragua, Swaziland, Papua Noua Guinee ş.a. Dar veniturile populaţiei sunt puternic polarizate şi în ţările latino-americane, Brazilia deţinând recordul în acest sens (coeficient Gini – 60,7, în anul 1998). • În Europa Centrală şi de Est (inclusiv CSI), dintre cele aproximativ 400 milioane de locuitori, cca. 9,6% (24 831 mii) trăiesc în locuinţe improprii. Această populaţie nu dispune de acces la instalaţii salubre de apă potabilă şi nici de instalaţii sanitare în interiorul locuinţelor – fapt care măreşte mult riscurile de morbiditate şi mortalitate. Aceste probleme tind să se agraveze, o dată cu creşterea gradului de urbanizare şi cu creşterea demografică. • Proiecţiile ONU susţin că, în intervalul 2000–2010, 85% din creşterea demografică a lumii va avea loc în mediul urban din Asia, America Latină şi Africa, transformând oraşele din numeroase ţări într-un mediu extrem de vulnerabil şi riscant (PNUD, 2003, p. 127). • O clasificare a statelor lumii, pe criteriul celor mai relevanţi indicatori socioeconomici aferenţi intervalului anilor 1980–2000 – considerată perioada globalizării, a pus în lumină următoarele fenomene: – în perioada globalizării, s-a produs o scădere a ratelor creşterii economice mai accentuată decât în perioada anilor 1960–1980, pentru toate statele lumii; 11 POLITICI ALE UNOR INSTITUŢII FINANCIARE 397 – progresul indicatorului speranţa de viaţă s-a redus, pentru patru din cele cinci grupe de state conturate în urma clasificării; în prima grupă însă, speranţa de viaţă a crescut de la 69 la 76 de ani; – progresul privind scăderea mortalităţii infantile a fost, considerabil mai redus, în perioada globalizării, decât în celelalte două decenii anterioare; – progresul privind creşterea nivelului de educaţie şi alfabetizare a fost mai redus în perioada globalizării, decât în cele două decenii anterioare (Weisbrot M. ş.a., 2001). Reajustările structurale ale economiilor statelor îndatorate şi creşterea premiselor de adâncire a sărăciei Fondul Monetar Internaţional, ca şi Banca Mondială, sunt două instituţii internaţionale (cu vocaţii globaliste), adesea chemate să vină în sprijinul ieşirii din sărăcie a naţiunilor. Percepţia generală este însă că, de fapt, aceste instituţii nu fac decât să contribuie la adâncirea suferinţei popoarelor din ţările respective, prin faptul că acordând unele împrumuturi guvernelor la putere, le condiţionează, astfel, să opereze ajustări structurale ale economiei, suportate masiv prin reducerea cheltuielilor sociale. Crearea unor datorii externe constituie, de altfel, un instrument vechi şi foarte eficient de manevrare a evoluţiilor din cadrul unor economii, obligându-le pe acestea să participe la jocul economic global, în interesul creditorilor. Deşi FMI, ca şi alte organizaţii internaţionale, cum sunt, de exemplu, BM şi OMC (care a înlocuit GATT la 1 ianuarie 1995, a preluat întregul aparat de relaţii al GATT plus cei 47 de ani de experienţă internaţională şi cuprinde în jur de 500 de profesionişti înalt pregătiţi şi plătiţi să aplice deciziile şi politicile economice luate de Grupul celor patru de la Seattle, în absenţa oricărui control al naţiunilor mediu- dezvoltate sau sărace), declară că nu dictează politicile economice şi sociale sau obiectivele politice ale unor state suverane, afirmaţiile lor sunt uşor de demontat. Totuşi, puţini dintre cei direct afectaţi se încumetă să o facă, având în vedere interesele uriaşe aflate în joc. Trei principii ale GATT continuă să opereze şi în cadrul OMC: principiul clauzei naţiunii celei mai favorizate (adică produsele comercializate între ţările membre GATT beneficiază de cei mai avantajoşi termeni de comercializare care există în cadrul oricărei înţelegeri de comerţ bilateral), principiul potrivit căruia bunurile produse pe plan autohton sau în străinătate beneficiază de acelaşi tratament naţional (acces egal pe piaţă), şi clauza de transparenţă, care pretinde că orice protecţie de ordin comercial trebuie să fie vizibilă şi cuantificabilă ca un tarif. O încercare recentă de transpunere, într-un cadru legal, a structurilor cronice de promovare a inegalităţilor economice dintre state, s-a produs în cadrul organizaţiei internaţionale MAI – Înţelegerea Multilaterală privind Investiţiile, despre care Business Week a scris că este cea mai explozivă înţelegere privind termenii desfăşurării unor activităţi de comerţ de care s-a auzit vreodată. Actul concret al înţelegerii respective constituie un fel de „constituţie pentru economia 398 MARIANA STANCIU 12 globală” prin care OMC, BM, FMI, NAFTA şi MAI interzic guvernelor acordarea de suport economic industriilor din ţările mai slab dezvoltate, în condiţiile în care subsidiile mascate acordate de ţările dezvoltate propriilor industrii sunt notorii. În Japonia, de exemplu, patronii industriaşi deţin, în genere până în 30% din capitalul financiar investit, restul capitalului aparţinând sectorului public. SUA, de exemplu, îşi susţine industriile autohtone prin acordarea unor facilităţi fiscale, prin donaţii de terenuri, prin prestarea unor servicii firmelor industriale sub costul pieţei, prin subsidierea unor categorii de salarii ş.a. Mai mult de o treime din cheltuielile guvernamentale ale SUA (aproximativ 448 miliarde $) sunt dirijate spre subsidierea directă şi indirectă a unor corporaţii de transporturi. Germania acordă şi în prezent subsidii industriei miniere în valoare de 85 000$/miner. Dar SUA aplică politici de embargo unui număr de 70 de state, care cuprind 66% din populaţia mondială. Alături de acestea, se pot da multe alte exemple de încălcare a aşa- numitei legi a concurenţei internaţionale loiale (L. Karmatz ş.a., 1998). Multă lume ştie că Grupul celor patru de la Seattle (SUA, UE, Japonia şi Canada) acţionează, încă din anul 1981, ca un comitet informal de dirijare a fluxurilor comerţului mondial. Înainte de întâlnirile oficiale, publice din cadrul OMC, aceştia se întâlnesc în particular, convocându-i şi pe responsabilii care contează ai marilor corporaţii economice transnaţionale sau naţionale. La aceste întâlniri private se hotărăşte, de fapt, soarta comerţului mondial, luându-se decizii- cheie, în absenţa celor mai mulţi dintre ceilalţi reprezentanţi ai statelor lumii. După adoptarea deciziilor respective este convocat un grup ceva mai larg, la care sunt reprezentate între 20 şi 30 de state, cărora li se fac cunoscute deciziile adoptate în grupul restrâns. În final, cele 143 de state-membre ale OMC nu fac decât să discute formal şi să valideze propunerile respective, care, în stadiul respectiv, au devenit aproape fapt împlinit (Smith J. W., 2000).Acesta este modelul de democraţie practicat, efectiv, de statele ce constituie avangarda promovării instituirii unor regimuri politice democratice, în toată lumea. Sărăcia globală generează multe dezbateri, în cadrul cărora, unii oameni de stat şi oameni politici au tendinţa de a acuza guvernele ţărilor sărace de guvernare deficitară, ce ar menţine ţările respective în sărăcie. În sprijinul impunerii unor asemenea convingeri în mentalul colectiv, se apelează frecvent la serviciile unor oameni de ştiinţă de referinţă din cercetarea socială internaţională. Exemplele de acest fel pot fi nenumărate. Chiar de curând (10 iunie 2005), în România, a avut loc, în cadrul Academiei Române, seminarul intitulat Guvernare responsabilă şi transformare economică, unde prof. dr. Hans- Jurgen Wagener (de la Europe University Viadrina, Frankfurt (Oder), Germania) a prezentat o comunicare cu acelaşi titlu, în cadrul căreia a relevat efectele devastatoare pe care o guvernare deficitară le poate induce în sfera menţinerii în sărăcie a unor ţări. Fără îndoială, calitatea guvernării influenţează premisele creşterii bunăstării sociale, dar aceasta nu înseamnă nicidecum că statele care astăzi se bucură de un nivel ridicat al standardului de viaţă au ajuns la acesta doar 13 POLITICI ALE UNOR INSTITUŢII FINANCIARE 399 utilizând virtuţile unor bune acte de guvernare. O bună guvernare constituie o condiţie necesară, dar nu şi suficientă pentru atingerea unui înalt nivel de dezvoltare economică, dar determinante sunt, de fapt, condiţiile economice de start, în demersul de creştere a bunăstării sociale. Despre istoria dură a felului cum au ajuns statele occidentale (oferite ca exemplu demn de urmat) la condiţii de start atât de avantajoase pentru creşterea bunăstării sociale nu s-a rostit însă nici un cuvânt în seminarul respectiv. Adevărul este că politicile majore active la nivel global, ca şi fluxul de resurse, sunt controlate şi dirijate de oamenii de afaceri foarte bogaţi, care sunt departe de a înţelege efectele reale ale globalizării sau semnificaţia extraordinară a persistenţei adâncirii sărăciei la nivel global. La cel mai înalt nivel al politicii internaţionale însă, tendinţele largi de denigrare şi culpabilizare a guvernelor din ţările sărace, se alimentează, cu bună ştiinţă, îndeosebi prin instituţiile mass-media. Fiind în mare măsură privatizaţi, agenţii mass-media devin direct interesaţi în promovarea intereselor celor care îi pot plăti mai bine, adesea prin intermediul comandării unor spoturi publicitare. De aceea, mijloacele mass-media nu încurajează în mod real dezbaterile deschise pe problemele sociale şi ecologice deosebit de grave generate prin acţiunile unor corporaţii naţionale, transnaţionale, sau chiar prin deciziile unor instituţii financiare internaţionale. Interesul pentru maximizarea profiturilor face din agenţii mass-media aliaţii naturali ai marilor corporaţii. De aceea, mass-media este un suporter de bază al ideologiei globalizării prin mijloace neoliberale, lansând pe piaţă lozinci şi spoturi publicitare aproape romantice cu privire la virtuţile forţelor pieţei libere sau ale anumitor agenţi economici. Astfel, în timp ce mass-media este extrem de atentă la problemele şi dificultăţile sistemice cu care se confruntă, adesea, guvernele aflate la putere, acestea trec sub tăcere subiectele critice legate de marile afaceri. Ei atacă doar pasager şi doar individual marii oameni de afaceri ce au uneori nechibzuinţa de a ieşi în atenţia publică prin aberaţiile sau infracţiunile grosiere pe care le comit (v. cazul Enron, de exemplu) (A. Shah, iunie 2005). În prezent, zeci de ţări concurează pe o piaţă a exporturilor unde pot valorifica doar o gamă limitată de produse, ca urmare a politicilor protecţioniste practicate de acele state occidentale ce predică neoliberalismul şi măsurile antiprotecţioniste, dar unor ţări mai puţin dezvoltate. Multe dintre ţările mai slab dezvoltate sunt îndatorate la FMI şi/sau BM, în vederea susţinerii unor programe de dezvoltare, ce creează, într-un fel sau altul, avantaje tot ţărilor dezvoltate cu care acestea intră în relaţii comerciale. Programele de finanţare acceptate de aceste instituţii au fost însă în nenumărate rânduri aspru criticate, deoarece acestea au determinat, în fapt, creşterea dependenţei economice a naţiunilor care au contractat împrumuturile respective faţă de bunăvoinţa ţărilor dezvoltate, în pofida faptului că aceste instituţii continuă să pretindă că scopul lor suprem este acela de a acţiona în interesul statelor 400 MARIANA STANCIU 14 contractante şi în sensul reducerii ariei de impact a sărăciei. Dar este larg cunoscut faptul că, FMI nu consimte să acorde împrumuturi pentru a investi în domeniul social. O populaţie înalt-educată, sănătoasă şi bine hrănită pare a fi cea mai proastă investiţie pentru instituţii ca BM sau FMI. Pe de altă parte, este larg cunoscut faptul că subvenţionarea unor sectoare ale economiei ce pot să fie masiv nerentabile, la un moment dat, trebuie efectuată, dacă interesul general impune acest lucru, cu atât mai mult pe durata unor perioade de criză economică. O astfel de susţinere poate deveni chiar o prioritate temporară, dacă se au în vedere trebuinţele dezvoltării pe termen lung ale unei ţări, sau supravieţuirea socială pe parcursul unei perioade de criză majoră, cum a fost tranziţia recentă din estul Europei. Pentru ţările care au împrumutat bani de la FMI sau BM însă, returnarea datoriei externe a devenit prioritatea economică numărul unu, ce a surclasat toate celelalte priorităţi naţionale. Politicile neoliberale promovate în prezent de BM şi FMI, sub egida Consensului Washington, se referă, în mod deschis, la reajustarea structurală a economiilor ce contractează astfel de împrumuturi – reajustări ce au în vedere nu vreun interes de dezvoltare al economiilor în cauză, ci perspectiva returnării împrumuturilor şi mai ales dobânzilor contractate, în termenii stabiliţi. Măsurile de reajustare structurală impuse de aceste instituţii ţărilor contractante de împrumuturi vizează, în special, eliminarea subvenţiilor, ce permit susţinerea prin bani publici, pe termen mai lung sau mai scurt, a diverselor sectoare economice, sau a unor sectoare de interes vital pentru normalitatea vieţii sociale (cum sunt, de exemplu, serviciile de distribuire a unor utilităţi publice), diminuarea drastică a fondurilor publice de investiţii, în primul rând, în sfera serviciilor de sănătate şi educaţie publică şi în sfera asistenţei sociale, adică exact în acele domenii ce trebuie susţinute public, pentru ca populaţia săracă să poată supravieţui crizei economice. În multe cazuri, politicile internaţionale şi diverse interese determină deturnarea resurselor economice disponibile, dinspre satisfacerea trebuinţelor domestice ale populaţiei, spre a susţine pieţele occidentale. Politicile şi relaţiile de putere existente la nivelul elitei proprietarilor de resurse economice (comercianţi, bancheri, mari acţionari ai unor holdinguri ş.a.) au dus la creşterea sărăciei şi a ratei de dependenţă economică, dar sărăcia nu mai este demult doar o problemă economică, ci a devenit o problemă de politică economică. În concluzie, spirala sărăcirii ţărilor care contractează împrumuturi de la FMI se instituie, prin impunerea unor măsuri de următorul tip: – liberalizarea exploatării unor resurse naturale şi a comercializării pe piaţa liberă a acestora, la preţuri dezavantajoase pentru ţările exportatoare; asemenea politici duc la creşterea ofertei totale de materii prime şi materiale de pe piaţa mondială, ceea ce determină scăderea preţurilor şi, implicit, exportarea unor cantităţi mărite de către ţările constrânse să-şi achite datoriile contractate cu FMI şi BM; un asemenea fenomen, pe lângă alte efecte nedorite, măreşte la cote alarmante presiunea asupra mediului natural; 15 POLITICI ALE UNOR INSTITUŢII FINANCIARE 401 – diminuarea implicării statelor în economie şi încurajarea privatizării, chiar când în statele respective nu există condiţiile necesare efectuării unor privatizări avantajoase, mai ales în ceea ce priveşte obiectivele economice de interes strategic; – impunerea unor clauze de ridicare a măsurilor de protecţionism economic, dezavantajând astfel, masiv, iniţiativele economice autohtone, în vederea lărgirii pieţelor libere, spre avantajul statelor cu economii dezvoltate; – devalorizarea monedelor naţionale (generarea hiperinflaţiei), creşterea galopantă a ratelor dobânzilor şi implicit, diminuarea puterii de cumpărare a consumatorilor de bunuri şi servicii; – eliminarea brutală a subsidiilor publice din unele sectoare economice, pentru care se recomandă o restructurare treptată, mai puţin traumatizantă social; – realizarea unei aşa-numite flexibilizări a pieţelor muncii – echivalentă, de fapt, cu creşterea şomajului şi diminuarea preţului forţei de muncă; aceasta permite acumularea unor mari profituri de către investitorii ce investesc în ţările mai sărace; – în urma creşterii instabilităţii economice, acumularea de capital în ţările sărace devine mult mai volatilă, ceea ce a contribuie masiv la accentuarea sărăciei şi deci, la accentuarea dependenţei ţărilor sărace de cele bogate; – introducerea/suspendarea unor reglementări/standarde vizând unele performanţe economice, cu efect în sfera selectării (favorizării) anumitor investitori străini sau a anumitor exporturi/importuri de produse; – obligarea guvernelor la diminuarea drastică a cheltuielilor proprii, ca şi la diminuarea cheltuielilor în sfera educaţiei, sănătăţii publice şi a sectorului social; culpabilizarea sub diverse forme a acestora pentru lipsa de performanţă a economiilor pe care le guvernează, în condiţii de impunere din afară a unor măsuri de guvernare; – obligarea naţiunilor contractante de a-şi ajusta moneda naţională cu referire la monedele unor ţări dezvoltate – în general, la dolar, în condiţiile în care, stabilitatea ratelor de schimb costă foarte mulţi bani; costurile respective sunt suportate însă de agenţii economici ce realizează economii pe scară mai redusă, care sunt, în general, mai puţin avizaţi în realizarea unor speculaţii bursiere sau bancare; – deteriorarea stabilităţii economice în ţările care au contractat împrumuturi cu FMI şi BM a determinat retragerea investitorilor străini, ceea ce a accentuat spirala adâncirii sărăciei. În unele ţări au avut loc adevărate exoduri ale capitalului străin, ceea ce a determinat crize financiare extrem de acute, cum s-a întâmplat, de exemplu, în anii 1997, 1998 şi 1999, în Brazilia, Mexic sau în Asia. De obicei, în asemenea cazuri, blamul public cade asupra guvernelor naţionale, care sunt acuzate de incompetenţă în gestionarea crizelor multiple ce apar în economie ca şi în spaţiul social. Ultima criză economico-financiară internaţională, care a avut loc în intervalul 1997–1999, s-a datorat, în bună măsură, ajustărilor structurale agresive impuse de FMI numeroaselor ţări ce au contractat împrumuturi, ca şi gradului ridicat de dereglementare existent în cadrul economiilor în tranziţie. 402 MARIANA STANCIU 16 Astfel se explică faptul că, ţări sărace sau mai puţin sărace, dar care s-au îndatorat la aceste instituţii, au perceput, în ultima jumătate de secol, o acutizare şi o adâncire a sărăciei. În România, de exemplu, impactul social al adâncirii sărăciei a fost resimţit îndeosebi prin precipitarea unor noi crize în sfera serviciilor publice de interes major, cum sunt sănătatea şi educaţia, sau în distribuţia unor utilităţi publice. O parte a fenomenului adâncirii sărăciei din România, în ultimii ani ’90, a fost contrabalansat, oarecum, prin resursele pe care România a reuşit să le atragă, în procesul de pregătire pentru aderarea la Uniunea Europeană. La nivelul populaţiei majoritare însă, resursele respective au fost aproape insesizabile, deoarece acestea au fost mobilizate prea puţin în sprijinul creşterii standardului de viaţă general. BIBLIOGRAFIE 1. Annan Kofi, Development funds moving from poor countries to rich ones, Annan says, United Nations News Centre, Oct. 30, 2003. 2. Chomsky N., Neoliberalism and the Global Order, în Profit Over People, Seven Stories Press, USA, 1999. 3. Corporate Watch, The Corporate Planet, 1997. 4. George S., A Short History of Neoliberalism: Twenty Years of Elite Economics and Emerging Opportunities for Structural Change, Conference on Economic Sovereignty in a Globalizing World, Bankok, 24–26 March, 1999. 5. IPS, Holding Transnationals Accountable, August 11, 1998. 6. Karmatz L., Labi A., Levinstein J., Special Report „States at War”, „Time”, Nov.9, p. 40–54, 1998. 7. Martinez E., Garcia A., What is „Neo-Liberalism”?, National Network for Immigrant and Refugee Rights, January 1, 1997. 8. New Internationalist, State of the World, 287, February, 1997. 9. New Internationalist, Debt – The Facts, 312, Mai, 1999. 10. PNUD, Obiectivele de Dezvoltare ale Mileniului, 2004. 11. Ramonet I., EarthTimes.org.2000, 1998. 12. Robbins R., Global Problems and the Culture of Capitalism, Allyn and Bacon, 1999. 13. Shah A., http://www.globalissues.org/TradeRelated/Facts.asp,feb.18, 2005. 14. Smith W. J., Economic Democracy: The Political Struggle for the 21-st Century (3rd ed.), 2000. 15. UNDP, Human Development Report, 1998. 16. UNDP, Human Development Report, 1999. 17. UNICEF, The State of the World`s Children, 1999. 18. Weisbrot M., Baker D., Kraev E., Chen J., The Scorecard on Globalization 1980–2000; Twenty Years of Diminished Progress, CEPR, August, 2001. 19. Wolfenson J., The Other Crisis, WB, October, 1998.